मस्यौदा समितिले पार्टीको केन्द्रीय कार्यसमिति र पदाधिकारी कति रहने भन्ने टुंग्याएको छैन । केन्द्रीय कार्यसमितिको संख्या १ सय २१ वा १ सय २५ रहने विकल्प राखिएको ढुंगानाले बताए । पदाधिकारी थप गर्ने विषयमा सहमति भए पनि कति थप्ने भन्ने विषयमा सहमति बनेको छैन । ‘केन्द्रीय कार्यसमिति र पदाधिकारी संख्या शीर्ष तहमा सहमति गरी मिलाउने जिम्मा केन्द्रीय कार्यसमितिलाई छाडेर हामी प्रतिवेदन बुझाउँछौँ,’ ढुंगानाले भने । संस्थापन पक्ष पदाधिकारी थप्नुपर्ने र नेता रामचन्द्र पौडेल पक्ष थप्न नहुने पक्षमा रहेको छ । केन्द्रमा पदाधिकारी सबै निर्वाचित हुने कि निर्वाचित र मनोनीत गर्ने गरी मिश्रित बनाउने भन्नेमा पनि सहमति हुन सकेको छैन । केन्द्रमा २९ वटा विभाग रहने प्रावधान राखिएको छ ।
मस्यौदामा नेताले पार्टी सदस्यता मतदाता नामावली भएकै स्थानबाट मात्रै लिने र नवीकरण गर्ने व्यवस्था गरिएको छ । नवीकरण गर्न आफ्नो सदस्यता भएको गाउँ, नगर, प्रदेश र प्रतिनिधिसभा निर्वाचन क्षेत्र तथा जिल्लामा हुने पार्टीको कार्यक्रममा ८० प्रतिशत उपस्थिति अनिवार्य हुनुपर्ने प्रावधान राखिएको छ । ढुंगानाले कार्यक्रममा भएको उपस्थिति दर्साउन पार्टीले नेतालाई एउटा नोटबुक प्रदान गर्ने र त्यसमा कार्यक्रम आयोजकको सही अनिवार्य रूपमा गरिएको हुनुपर्ने बताए ।
त्यस्तै, सदस्यता नवीकरणका लागि आफू स्वयं उपस्थित हुनुपर्ने व्यवस्था पनि मस्यौदामा गरिएको छ । सम्बन्धित गाउँ वा नगर एकाइमा गएर सदस्यता लिनुपर्ने र नवीकरण गर्नुपर्ने प्रावधानले नेताहरूमा सदस्यता बढाउन प्रतिस्पर्धा र होडबाजी कम हुने विश्वास समितिले लिएको ढुंगानाले बताए । मस्यौदा निर्माण पूर्ण समितिमा पनि यो विषय सर्वसम्मत पारित भएको थियो । स्थानीय तहको निर्वाचनमा कतिपय वडाबाट पार्टीको उम्मेदवारले क्रियाशील सदस्य संख्याभन्दा कम मत खसेको भनेर सर्वत्र गुनासो आएपछि समितिले यस्तो प्रावधान राखेको ढुंगानाले बताए ।